
NÁVRH UZNESENIA EURÓPSKEHO PARLAMENTU
o riešení otázky subdodávateľských reťazcov a úlohy sprostredkovateľov s cieľom chrániť práva pracovníkov
(2025/2133(INI))
Európsky parlament,
–	so zreteľom na Európsky pilier sociálnych práv,
–	so zreteľom na smernicu Európskeho parlamentu a Rady 96/71/ES zo 16. decembra 1996 o vysielaní pracovníkov v rámci poskytovania služieb[footnoteRef:1] zmenenú smernicou (EÚ) 2018/957), [1:  Ú. v. ES L 18, 21.1.1997, s. 1, ELI: http://data.europa.eu/eli/dir/1996/71/oj.] 

–	so zreteľom na smernicu Európskeho parlamentu a Rady 2014/67/EÚ z 15. mája 2014 o presadzovaní smernice 96/71/ES o vysielaní pracovníkov v rámci poskytovania služieb, ktorou sa mení nariadenie (EÚ) č. 1024/2012 o administratívnej spolupráci prostredníctvom informačného systému o vnútornom trhu (ďalej len „nariadenie o IMI“)[footnoteRef:2], [2:  Ú. v. EÚ L 159, 28.5.2014, s. 11, ELI: http://data.europa.eu/eli/dir/2014/67/oj.] 

–	so zreteľom na smernicu Európskeho parlamentu a Rady 2011/36/EÚ z 5. apríla 2011 o prevencii obchodovania s ľuďmi a boji proti nemu a o ochrane obetí obchodovania, ktorou sa nahrádza rámcové rozhodnutie Rady 2002/629/SVV, zmenenú smernicou (EÚ) 2024/1712[footnoteRef:3], [3:  Ú. v. EÚ L 101, 15.4.2011, s. 1, ELI: http://data.europa.eu/eli/dir/2011/36/oj.] 

–	so zreteľom na správu Komisie z 30. apríla 2024 o uplatňovaní a vykonávaní smernice Európskeho parlamentu a Rady (EÚ) 2018/957 z 28. júna 2018, ktorou sa mení smernica 96/71/ES o vysielaní pracovníkov v rámci poskytovania služieb (COM(2024)0320),
–	so zreteľom na správu Komisie z 26. mája 2025 s názvom Hodnotenie Európskeho orgánu práce (ELA) (COM(2025)0256),
–	so zreteľom na oznámenie Komisie z 3. decembra 2020 s názvom Strategický rámec EÚ v oblasti ochrany zdravia a bezpečnosti pri práci na obdobie 2021 – 2027 Bezpečnosť a ochrana zdravia pri práci v meniacom sa svete práce (COM(2021)0323) vrátane prístupu vízie nulovej úmrtnosti k úmrtiam súvisiacim s prácou v EÚ,
–	so zreteľom na publikáciu Komisie z mája 2020 s názvom Making socially responsible public procurement work 71 good practice cases (Dobré fungovanie sociálne zodpovedného verejného obstarávania: 71 prípadov osvedčených postupov)[footnoteRef:4], [4:  https://data.europa.eu/doi/10.2826/844552.] 

–	so zreteľom na správu ELA z roku 2025 s názvom Posting of third‑country nationals: Contracting chains, recruitment patterns, and enforcement issues (Vysielanie štátnych príslušníkov tretích krajín: zmluvné reťazce, modely náboru a otázky presadzovania)[footnoteRef:5], [5:  https://www.ela.europa.eu/sites/default/files/2025-03/ELA-posting-third-country-nationals-report.pdf.] 

–	so zreteľom na správu ELA z februára 2023 s názvom Cooperation practices, possibilities and challenges between Member States – specifically in relation to the posting of third‑country nationals (Postupy, možnosti a výzvy spolupráce medzi členskými štátmi – najmä v súvislosti s vysielaním štátnych príslušníkov tretích krajín)[footnoteRef:6], [6:  https://www.ela.europa.eu/sites/default/files/2023-04/ela-report-posting-third-country-nationals.pdf.] 

–	so zreteľom na správu Europolu z decembra 2024 s názvom Leveraging legitimacy: How the EU’s most threatening criminal networks abuse legal business structures (Využívanie legitimity: ako najnebezpečnejšie zločinecké siete zneužívajú legálne podnikateľské štruktúry),
–	so zreteľom na článok 10 Usmernení Medzinárodnej organizácie práce (MOP) o všeobecných zásadách inšpekcie práce,
–	so zreteľom na Dohovor MOP o súkromných pracovných agentúrach (dohovor č. 181, 1997),
–	so zreteľom na Dohovor MOP o bezpečnosti a ochrane zdravia pri výstavbe (dohovor č. 167, 1988),
–	so zreteľom na svoje uznesenie z 25. novembra 2021 o zavedení európskeho preukazu sociálneho zabezpečenia na zlepšenie digitálneho presadzovania práv sociálneho zabezpečenia a spravodlivej mobility[footnoteRef:7], [7:  Ú. v. EÚ C 224, 8.6.2022, s. 81.] 

–	so zreteľom na svoje uznesenie z 13. marca 2025 o sociálnych aspektoch a aspektoch zamestnanosti v rámci procesov reštrukturalizácie: potreba ochrany pracovných miest a práv pracovníkov[footnoteRef:8], [8:  Ú. v. EÚ C, C/2025/3156, 20.6.2025, ELI: http://data.europa.eu/eli/C/2025/3156/oj.] 

–	so zreteľom na svoje uznesenie z 18. januára 2024 o revízii mandátu Európskeho orgánu práce[footnoteRef:9], [9:  Ú. v. EÚ C/2024/5741, 17.10.2024, ELI: http://data.europa.eu/eli/C/2024/5741/oj.] 

–	so zreteľom na vyhlásenie z La Hulpe o budúcnosti Európskeho piliera sociálnych práv zo 16. apríla 2024,
–	so zreteľom na správu Enrica Lettu zo 17. apríla 2024 s názvom Oveľa viac než len trh – rýchlosť, bezpečnosť, solidarita: Posilnenie jednotného trhu s cieľom zabezpečiť udržateľnú budúcnosť a prosperitu pre všetkých občanov EÚ) (Lettova správa),
–	so zreteľom na pozičný dokument Holandska, Belgicka, Dánska, Nemecka, Talianska, Lotyšska a Luxemburska zo 14. februára 2025 o politických prioritách EÚ pre Komisiu na roky 2024 – 2029 a o spravodlivom vysielaní štátnych príslušníkov tretích krajín,
–	so zreteľom na národné stratégie boja proti pracovnému vykorisťovaniu, nútenej práci a nedeklarovanej práci[footnoteRef:10], [10:  Pozri napríklad: Nationaler Aktionsplan gegen Arbeitsausbeutung und Zwangsarbeit, Nemecké spolkové ministerstvo práce a sociálnych vecí (2025); Piano nazionale per la lotta al lavoro sommerso, Talianske ministerstvo práce a sociálnych politík (2022); Plan de Acción contra el Trabajo Forzoso, Španielske ministerstvo pre začlenenie, sociálne zabezpečenie a migráciu (2021); Nationell strategi mot arbetslivskriminalitet, Švédska vláda (2022) a okrem toho: Strategi mot arbeidslivskriminalitet, nórska vláda (2021).] 

–	so zreteľom na článok 55 rokovacieho poriadku,
–	so zreteľom na stanovisko Výboru pre vnútorný trh a ochranu spotrebiteľa,
–	so zreteľom na správu Výboru pre zamestnanosť a sociálne veci (A10‑0000/2025),
A.	keďže pracovné vykorisťovanie a zneužívanie na trhu práce EÚ predstavuje rozsiahlu a naliehavú výzvu, ktorá sa prejavuje rôznymi fenoménmi, okrem iného vrátane trestnej činnosti súvisiacej s prácou, nelegálnej práce, tieňovej ekonomiky, sociálneho dampingu, pracovného vykorisťovania a moderného otroctva;
B.	keďže Europol zdôrazňuje, že 86 % najnebezpečnejších zločineckých sietí využíva legálne podnikové štruktúry ako súčasť svojej trestnej činnosti;
C.	keďže spoločnou premennou vo väčšine odvetví s vysokým rizikom pracovného vykorisťovania je vysoká intenzita práce v kombinácii s využívaním dlhých a zložitých subdodávateľských reťazcov, prítomnosť zneužívajúcich sprostredkovateľov práce, ako aj intenzívne využívanie vyslaných pracovníkov, mobilných pracovníkov EÚ a štátnych príslušníkov tretích krajín;
D.	keďže podľa ELA je vysielanie štátnych príslušníkov tretích krajín na vzostupe, pričom každý štvrtý vyslaný pracovník bol v roku 2022 štátnym príslušníkom tretej krajiny;
E.	keďže zadávanie zákaziek subdodávateľom je dobre fungujúci a dôležitý postup v mnohých odvetviach, ktorý uľahčuje prístup k špecializovaným odborným znalostiam; keďže dlhé a zložité subdodávateľské reťazce však môžu zvýšiť riziká súvisiace s podvodmi, infiltráciou trestnej činnosti, bezpečnosťou a ochranou zdravia pracovníkov pri práci a nekalou hospodárskou súťažou pre podniky, najmä malé a stredné podniky (MSP);
F.	keďže niektoré členské štáty prijali právne predpisy obmedzujúce dĺžku subdodávateľských reťazcov v určitých odvetviach; keďže Komisia považuje obmedzenie úrovní subdodávok a rozšírenie subdodávateľskej zodpovednosti na celý reťazec za osvedčený postup pre členské štáty; keďže existujú aj podniky, ktoré dobrovoľne obmedzili dĺžku svojich subdodávateľských reťazcov;
G.	keďže prax sprostredkovania práce nie je vymedzená v právnych predpisoch a môže mať mnoho podôb, od väčších etablovaných spoločností až po samostatne pôsobiacich náborových pracovníkov, neformálnych sprostredkovateľov či dokonca vodcov gangov; 
H.	keďže sprostredkovatelia práce, ktorí nie sú registrovaní, licencovaní ani certifikovaní, sa často využívajú na zakrývanie a obchádzanie pracovného práva a zodpovednosti zamestnávateľa;
I.	keďže proces regulácie subdodávateľských reťazcov a sprostredkovateľov práce na vnútroštátnej úrovni môže byť pre členské štáty zdĺhavý a náročný, a to v neposlednom rade z dôvodu právnych nejasností vyplývajúcich z pravidiel vnútorného trhu;
Predchádzanie pracovnému vykorisťovaniu
1.	zdôrazňuje potrebu komplexného európskeho prístupu k pracovnému vykorisťovaniu vo všeobecnosti, a najmä k zneužívajúcim formám subdodávania a sprostredkovania práce, a preto požaduje európsku stratégiu boja proti pracovnému vykorisťovaniu; 
2.	vyjadruje poľutovanie nad nedostatočnou právnou jasnosťou, pokiaľ ide o možnosť členských štátov regulovať dlhé a zložité subdodávateľské reťazce; vyzýva Komisiu, aby objasnila, že pravidlá vnútorného trhu EÚ nebránia členským štátom v prijímaní právnych predpisov na riešenie dlhých a zložitých subdodávateľských reťazcov vrátane požadovania priamych pracovnoprávnych vzťahov vo vysokorizikových odvetviach, ak je to možné a odôvodnené dôkazmi;
3.	opakuje svoju výzvu[footnoteRef:11] Komisii, aby zvážila rámcovú smernicu na riešenie výziev súvisiacich s zneužívajúcimi formami subdodávania a sprostredkovania práce v Európe, a aby táto rámcová smernica zaviedla všeobecný právny rámec, obmedzovala subdodávanie a zabezpečila spoločnú a nerozdielnu zodpovednosť v celom subdodávateľskom reťazci, ako aj aby zaviedla opatrenia regulujúce úlohu a povinnosti iných sprostredkovateľov práce ako agentúr dočasného zamestnávania; [11:  Uznesenie z 13. marca 2025.] 

4.	zdôrazňuje, že vnútroštátne a regionálne politiky na obmedzenie úrovne subdodávok často iniciovali spoločne sociálni partneri vrátane zástupcov MSP; vyzýva Komisiu, aby predložila návrhy na stanovenie všeobecného pravidla obmedzujúceho subdodávanie na maximálne dve úrovne pod úrovňou hlavného dodávateľa pre odvetvia s vysokým rizikom pracovného vykorisťovania; zdôrazňuje, že za identifikáciu vnútroštátnych vysokorizikových odvetví a za zavedenie procesu na odchýlenie sa od všeobecného pravidla, ak je to riadne odôvodnené, by mali byť zodpovedné členské štáty v spolupráci so sociálnymi partnermi;
5.	konštatuje, že čoraz častejšie využívanie subdodávania na hlavné obchodné činnosti môže viesť k fragmentácii pracovísk a väčšiemu vystaveniu pracovníkov dlhším pracovným časom, nižším mzdám a neistote pracovných miest; v tejto súvislosti vyzýva Komisiu, aby zabezpečila rovnaké zaobchádzanie za rovnakú prácu a podporovala priame zamestnávanie v odvetviach, v ktorých sa vyskytujú takéto riziká;
6.	vyjadruje znepokojenie nad nedostatočnou právnou jasnosťou, pokiaľ ide o rozlišovanie medzi skutočným a podvodným vysielaním štátnych príslušníkov tretích krajín; vyzýva Komisiu, aby v súlade s Lettovou správou preskúmala výzvy v oblasti presadzovania práva a prijala vhodnú iniciatívu na odstránenie zistených legislatívnych medzier;
7.	zdôrazňuje potrebu lepšej regulácie sprostredkovateľov na trhu práce; vyzýva Komisiu, aby zabezpečila, že na sprostredkovateľov práce pôsobiacich v EÚ sa budú vzťahovať systémy registrácie a udeľovania licencií, a aby v súlade s dohovorom MOP č. 181 zakázala všetky poplatky alebo náklady, ktoré sprostredkovatelia vyberajú od pracovníkov priamo alebo nepriamo, úplne alebo čiastočne;
Presadzovanie práva a kontrola
8.	zdôrazňuje potrebu účinných a zdrojmi vybavených systémov presadzovania práva a kontroly na boj proti pracovnému vykorisťovaniu; víta hodnotiacu správu Komisie o ELA a opakuje svoju výzvu[footnoteRef:12] Komisii, aby posilnila mandát ELA; [12:  Uznesenie z 18. januára 2024.] 

9.	pripomína, že v smernici 2006/22/ES[footnoteRef:13] sa už stanovujú minimálne pravidlá na kontrolu súladu s právnymi predpismi v sociálnej oblasti v cestnej doprave, a vyzýva Komisiu, aby predložila legislatívnu iniciatívu, v ktorej sa od členských štátov bude vyžadovať, aby zabezpečili primeranú minimálnu kapacitu inšpekcie práce pre všetky vysokorizikové odvetvia v súlade s referenčnou hodnotou MOP aspoň jedného inšpektora práce na 10 000 pracovníkov; [13:  Smernica Európskeho parlamentu a Rady 2006/22/ES z 15. marca 2006 o minimálnych podmienkach vykonávania nariadení Rady (EHS) č. 3820/85 a (EHS) č. 3821/85 o právnych predpisoch v sociálnej oblasti, ktoré sa týkajú cestnej dopravy, a o zrušení smernice Rady 88/599/EHS (Ú. v. EÚ L 102, 11.4.2006, s. 35, ELI: http://data.europa.eu/eli/dir/2006/22/oj).] 

10.	opakuje svoju výzvu[footnoteRef:14] na urýchlené zavedenie systému európskeho preukazu sociálneho zabezpečenia (ESSPASS) a na zlepšenie digitálneho presadzovania práv sociálneho zabezpečenia a spravodlivej mobility vrátane overovania v reálnom čase a výmeny informácií medzi orgánmi presadzovania práva, ako aj na integráciu ESSPASS do existujúcich vnútroštátnych systémov pracovných kariet; [14:  Uznesenie z 25. novembra 2021.] 

Sankcionovanie pracovného vykorisťovania
11.	so znepokojením konštatuje, že jednotlivci, na ktorých sa vzťahujú zákazy činnosti v jednom členskom štáte, môžu obísť vnútroštátne obmedzenia registráciou a prevádzkovaním podniku v inom členskom štáte, čím sa podkopáva jednotný trh; vyzýva Komisiu, aby zabezpečila automatické vzájomné uznávanie zákazov činnosti vo všetkých členských štátoch, ako aj včasnú a bezpečnú výmenu relevantných informácií medzi členskými štátmi;
12.	víta využívanie sociálnej podmienenosti vo vnútroštátnych a európskych systémoch a programoch financovania spájajúcej platby s dodržiavaním práv pracovníkov; vyzýva Komisiu, aby stavala na skúsenostiach so začlenením sociálnej podmienenosti do spoločnej poľnohospodárskej politiky s cieľom zabezpečiť, aby programy financovania EÚ zahŕňali podmienky týkajúce sa európskych pracovných noriem;
°
°	°
13.	poveruje svoju predsedníčku, aby postúpil toto uznesenie Rade a Komisii.

[bookmark: _Toc206519410]DÔVODOVÁ SPRÁVA
Pracovníci v odvetviach, ako sú stavebníctvo, poľnohospodárstvo, práca v domácnosti, doprava a logistika, spracovanie mäsa a potravín, upratovacie služby, pohostinské a opatrovateľské práce, sú základom nášho hospodárstva. Vo väčšine európskych krajín sú to zároveň odvetvia, ktoré sú ohrozené vysokou mierou zneužívania, vykorisťovania a podvodnej hospodárskej súťaže, ktoré poškodzujú pracovníkov, ako aj legitímne podniky, najmä MSP.
Niekoľko tragických incidentov na pracovisku v posledných rokoch v členských štátoch odhalilo skutočné ľudské náklady spojené so stratou kontroly nad tým, kto je v konečnom dôsledku zodpovedný za zabezpečenie dodržiavania základných noriem v oblasti bezpečnosti a ochrany zdravia pri práci, čo vyvoláva zásadné obavy týkajúce sa právnej zodpovednosti, vysledovateľnosti a kontroly pracovných podmienok.
Europol zároveň varoval, že takmer všetky najnebezpečnejšie zločinecké siete v Európe využívajú legálne podnikateľské štruktúry na zakotvenie v európskom hospodárstve, pričom obzvlášť zasiahnutá je logistika, podniky náročné na hotovosť a stavebníctvo. 
V dnešnom bezpečnostnom prostredí môže nedostatočný dohľad predstavovať príležitosti aj pre nepriateľské subjekty, ktoré sa snažia získať informácie o kritickej infraštruktúre alebo ju narušiť, alebo získať prístup na pracoviská citlivé z hľadiska bezpečnosti.
Neexistuje jeden jediný faktor, ktorý by viedol k pracovnému vykorisťovaniu a k rizikám, ktoré predstavuje pre európske pracoviská. Existujú však určité premenné, ktoré sa opakujú vo vnútroštátnych a európskych štúdiách, ako aj v správach orgánov presadzovania práva. Jednou z nich je čoraz väčšia závislosť od dlhých a zložitých subdodávateľských reťazcov a druhou je prítomnosť zneužívajúceho sprostredkovania práce. Tieto dva prepojené postupy spoločne sťažujú orgánom predchádzanie vstupu podvodných alebo zločineckých subjektov na pracovisko a ich odhaľovanie.
Pre mnohých pracovníkov a podniky v praxi to nie je prekvapením. Rozmach pracovísk bez primeranej kontroly, kde je zodpovednosť rozdelená, zriedená a posúvaná nadol, je už mnoho rokov zdrojom nespokojnosti.
V reakcii na tieto výzvy sa členské štáty pokúsili zintenzívniť úsilie, sprísniť kontroly a prijať opatrenia na predchádzanie najbežnejším formám zneužívania. Vynaložili úsilie na obmedzenie dlhých subdodávateľských reťazcov, posilnenie požiadaviek na zodpovednosť, zintenzívnenie výmeny informácií a zriadenie osobitných kontrolných jednotiek zameraných na odhaľovanie a vykorenenie pracovného vykorisťovania a zneužívania. Vnútroštátni a odvetvoví sociálni partneri sa takisto intenzívne chopili tejto výzvy a prijali samostatné iniciatívy, ktoré pomáhajú pri vyčistení ich odvetví, ako aj spoločne vyvinuli tlak na vlády, aby urobili viac. Je zrejmé, že toto úsilie má významné pozitívne účinky, ale je tiež jasné, že nestačí a treba urobiť viac. 
Výzvy sa prejavujú najmä v prípade spoločností pôsobiacich cezhranične, keďže cezhraničná spolupráca medzi orgánmi presadzovania práva, výmena informácií a právne rámce nedržia krok s vývojom v praxi. Bez jednotnej európskej reakcie je pre podvodných a zločineckých aktérov jednoduchšie využívať slabiny jednotného trhu. Existuje aj niekoľko prípadov, keď členské štáty čelili právnym výzvam pri prijímaní opatrení proti pracovnému vykorisťovaniu a pri zabezpečovaní spravodlivej hospodárskej súťaže, často s odkazom na právo Únie.
Pracovné vykorisťovanie vo všeobecnosti a zneužívajúce formy subdodávania a sprostredkovania práce si preto vyžadujú koordinovanú reakciu na európskej úrovni.
Úspešná reakcia na tieto výzvy musí znamenať, že podnikateľské modely podvodníkov a zločincov nebudú ziskové, čím sa ochránia pracovníci a uľahčí život všetkým podnikom dodržiavajúcim právne predpisy. Táto reakcia by mala byť založená na troch pilieroch: 
1.	Prevencia, ktorá čo najviac sťaží podvodné činnosti
2.	Kontrola, ktorá zvýši riziko odhalenia
3.	Sankcie, ktoré zabezpečia, aby dôsledky vážne pociťovali tí, ktorí budú prichytení
V konečnom dôsledku dúfam, že táto správa poskytne impulz na zintenzívnenie boja proti pracovnému vykorisťovaniu so zameraním na zneužívajúce formy subdodávok a sprostredkovania práce, a že získa širokú podporu z celého politického spektra a zo strany sociálnych partnerov. Hoci sa názory na presné riešenia môžu líšiť, ja dúfam, že môžeme vychádzať zo spoločného uznania, že tieto problémy na európskom trhu práce skutočne existujú, zintenzívňujú sa a vyžadujú si naliehavú pozornosť.

Vypracovanie uvedeného zoznamu je vo výlučnej zodpovednosti spravodajcu.
Ak sú v zozname uvedené mená, funkcie alebo mená a funkcie fyzických osôb, spravodajca vyhlasuje, že predložil dotknutým fyzickým osobám oznámenie Európskeho parlamentu o ochrane údajov č. 484 (https://www.europarl.europa.eu/data-protect/index.do), v ktorom sa stanovujú podmienky spracúvania ich osobných údajov a práva súvisiace s týmto spracúvaním.



image1.png




